Dalğanın sürəti – eninə dalğada qabarıq və ya çökəkliklərin mühitdə hərəkət sürəti, uzununa dalğada isə sıxlaşma və ya seyrəkləşmələrin mühitdə yayılma sürəti hesab olunur. Dalğa sürəti ədədi qiymətcə dalğa uzunluğunun rəqs perioduna nisbətinə və ya rəqs tezliyi və dalğa uzunluğunun hasilinə bərabərdir:
υ =
λ
T
və ya υ = λν.
Desublimasiya – maddənin qaz halından birbaşa bərk hala keçmə prosesidir.
Difraksiya – dalğanın maneə ətrafında əyilmə qabiliyyətidir.
Su səthində yayılan dalğaların difraksiyası
Səsin difraksiyası
Dopler effekti – dalğa mənbəyinin hərəkəti nəticəsində müşahidəçinin qəbul etdiyi dalğanın tezliyinin azalması və ya artması ilə əlaqəli fiziki hadisədir.
Eninə dalğa – mühit zərrəciklərinin rəqsi hərəkətinin dalğanın yayılma istiqamətinə perpendikulyar olduğu dalğadır. Eninə dalğada mühit deformasiyaya məruz qalır və o, rəqslərin istiqaməti boyunca formasını dəyişir: mühitdə qabarıq və çökəkliklər növbə ilə təkrarlanır.
Əks-səda (və ya səs lokasiyası) – səs dalğalarının qarşısına çıxan maneədən qayıtmasıdır.
Əks-səda lokasiyası – səs dalğaları vasitəsilə obyektlərin yerinin (onlara qədərki məsafənin) təyin olunma üsuludur.
Ərimə – maddənin bərk haldan maye hala keçmə prosesidir.