II hissə
4.6 Elektromaqnit dalğaları.
Elektromaqnit dalğaları şkalası
Biz hər gün hər yerdə yayılan dalğaların əhatəsindəyik. Bu dalğaları mobil telefonlar, televiziya və radio qüllələri, mənzillərimizdəki modemlər və işlətdiyimiz digər elektrik avadanlıqları yayır.
• Bu dalğalar da mexaniki dalğalar kimi yalnız elastik mühitlərdə yayılır?
Açar
sözlər
elektromaqnit dalğaları şkalası, radiodalğalar, mikrodalğalar, infraqırmızı dalğalar, görünən dalğalar, ultrabənövşəyi dalğalar, rentgen şüaları, qamma şüalanma
Vakuumdakı mobil telefon siqnalı qəbul etdimi?
Ləvazimat: mobil telefon (2 ədəd), vakuum kamerası, kiçik döşəkçə, Kamovski nasosu.
İşin gedişi:
1. Telefonun birini vakuum kamerasındakı döşəkçə üzərində yerləşdirin və kameranın şüşə qapağını örtün. Sonra ikinci telefonla o telefona zəng edin və baş verən hadisəni izləyin.
2. Kameradan nasosla tədricən havanı çıxarıb şüşə qapağın altında vakuum şəraiti yaradın. Eyni zamanda oradakı telefona zəng etməkdə davam edin.
Müzakirə edin:
1. 1-ci halda şüşə qapağın altında olan telefon zəngləri qəbul etdimi?
2. Qapağın altındakı havanı tədricən çıxarıb vakuum yaratdıqda oradakı telefon zəngləri davamlı qəbul etdimi? Əgər etdisə, zəngin səsi eşidildimi?
3. Təcrübədən hansı nəticəyə gəlmək olar?